මෙරටින් බිහි වූ විශිෂ්ටතම සිනමාවේදියා ලෙස සැලකෙන ආචාර්ය ලෙස්ටර් ජේම්ස් පීරිස් මහතා අද (29) කොළඹ පෞද්ගලික රෝහලකදී දිවි ගමනට සමුදුන්නා.ඔහු මියයනවිට පසුවූයේ 99 වැනි වියේයි.හෙළ සිනමාවේ මහා සිනමාවේදියා ලෙස සැලකෙන ආචාර්ය ලෙස්ටර් ජේම්ස් පීරිස් සැලකෙන්නේ දේශීය සිනමාව නව ආරකට යොමුකළ චිත්‍රපට අධ්‍යක්ෂවරයෙකු ලෙසටයි.දකුණු ඉන්දීය ආභාෂයට නතුව තිබූ මෙරට චිත්‍රපට කර්මාන්තය දේශීය හුරුව හා මුසුකොට ලාංකීය සිනමාවක් නිර්මාණය කිරීම සදහා ඔහු පළමු පියවර තබන්නේ රේඛාව චිත්‍රපටයෙන්.ඉන් අනතුරුව මෙරට සහ ජාත්‍යන්තරයේ සම්මානයන්ට පාත්‍ර වූ චිත්‍රපට නිර්මාණ රැසකට අධ්‍යක්ෂණයෙන් දායක වූ මෙම කෘතහස්ත සිනමාවේදියාගේ විශිෂ්ටතම නිර්මාණය ලෙස විචාරකයන් සලකන්නේ නිධානය චිත්‍රපටයයි.රේඛාවෙන් ඇරඹි ලෙස්ටර් ජේම්ස් පිරිස් මහතාගේ සිනමා චාරිකාව සංදේශය, ගම්පෙරළිය, රන්සළු, ගොලු හදවත, කලියුගය, යුගාන්තය, මඩොල්දූව, වෑකන්ද වළව්ව ඇතුළු නිර්මාණ රැසකින් වර්ණවත් වනවා.සරසවි, ජනාධිපති, ඕ.සී.අයි.සී. ඇතුළු සියලු දේශීය සම්මානයන්ගෙන් පිදුම් ලැබූ ආචාර්ය ලෙස්ටර් ජේම්ස් පීරිස් නවදිල්ලිල රණමයුර චිත්‍රපට සම්මානයටද හිමිකම් කියනවා.